Broj: 711-I-1776-M-311/22-02-24

Zagreb, 21. lipnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI), **na zahtjev obveznika Gorana Gregureka, direktora trgovačkog društva DRAVA KOM d.o.o. za gospodarenje otpadom, za davanjem mišljenja Povjerenstva,** na 177. sjednici održanoj dana 21. lipnja 2022.g. donosi sljedeće

**MIŠLJENJE**

1. **Sukladno odredbi članka 17. stavka 1. ZSSI-a, obveznik Goran Gregurek ne može istovremeno uz obnašanje dužnosti direktora trgovačkog društva DRAVA KOM d.o.o. obnašati drugu javnu dužnost člana Županijske skupštine Koprivničko-križevačke županije, jer zakonom nije propisana iznimka od opće zabrane istodobnog obnašanja druge javne dužnosti.**
2. **Sukladno odredbi članka 8. stavka 1. ZSSI-a obveznik je dužan razriješiti okolnost istodobnog obnašanja dužnosti iz točke I. izreke.**

Obrazloženje

Zahtjev za mišljenjem podnio je obveznik Goran Gregurek, direktor trgovačkog društva DRAVA KOM d.o.o. U Povjerenstvu zahtjev je zaprimljen 13. lipnja 2022.g. pod poslovnim brojem 711-U-6082-M-311/22-01-1, povodom kojeg se vodi predmet broj M-311/22.

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio obveznici ZSSI-a.

Uvidom u sudski registar Trgovačkog suda u Bjelovaru utvrđeno je da je Goran Gregurek direktor trgovačkog društva DRAVA KOM d.o.o. za gospodarenje otpadom čiji su osnivači Općina Virje, Općina Novo Virje, Općina Ferdinandovac, Općina Podravske Sesvete, Općina Hlebine, Općina Peteranec, Općina Gola, Općina Rasinja, Općina Kloštar Podravski, Općina Molve i Općina Kalinovac, slijedom čega je Goran Gregurek obvezan postupati skladno odredbama ZSSI-a.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik u svojem zahtjevu navodi da je direktor komunalnog trgovačkog društva Drava Kom d.o.o. kojeg je osnovalo jedanaest općina s područja Koprivničko-križevačke županije te da je na lokalnim izborima 2021. godine izabran za člana Županijske skupštine Koprivničko-križevačke županije. Obveznik je postavio upit može li, s obzirom na odredbu članka 17. stavka 1. ZSSI-a, istodobno obnašati dužnost direktora trgovačkog društva u vlasništvu jedinice lokalne samouprave i istodobno biti član Županijske skupštine Koprivničko-križevačke županije.

Člankom 3. stavcima 1. i 2. ZSSI-a propisano je tko su obveznici u smislu toga Zakona, dok članak 17. stavak 1. ZSSI-a propisuje da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Povjerenstvo ističe da član predstavničkog tijela jedinice lokalne i područne (regionalne) samouprave nije obveznik u smislu odredbi ZSSI-a, no imajući u vidu ovlasti navedenog tijela u donošenju proračuna i općih akata jedinice lokalne i područne (regionalne) samouprave kao i okolnost da člana predstavničkog tijela na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI-a.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, posebnim zakonom treba biti propisana takva mogućnost.

Zakonom o trgovačkim društvima („Narodne novine“ broj 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.) kao posebnim zakonom kojim je uređen način izbora, prava i obveze predsjednika i članova uprave trgovačkih društava, u konkretnom slučaju društva s ograničenom odgovornošću, nije izričito propisano da predsjednik i članovi uprave društva s ograničenom odgovornošću u većinskom vlasništvu jedinice lokalne samouprave mogu istovremeno uz obnašanje navedene dužnosti obnašati i drugu javnu dužnost, konkretno dužnost člana predstavničkog tijela jedinice područne (regionalne) samouprave, slijedom čega u konkretnom slučaju nije ispunjena iznimka propisana člankom 17. stavkom 1. ZSSI-a.

Stoga obveznik Goran Gregurek ne može istodobno uz obnašanje dužnosti direktora trgovačkog društva DRAVA KOM d.o.o. obnašati dužnost člana Županijske skupštine Koprivničko-križevačke županije.

Ukazuje se obvezniku da je dužan, sukladno odredbi članka 8. stavka 1. ZSSI-a, razriješiti okolnost istodobnog obnašanja navedenih dužnosti.

Slijedom navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Goran Gregurek, elektroničkom dostavom
2. Objava na internetskoj stranici Povjerenstva
3. Pismohrana